ให้สิทธิ์ กอศ.ออกแบบมาตรฐานใบประกอบวิชาชีพครูอาชีวศึกษา แต่ต้องอยู่มาตรฐานของ กมว.
ประธานคณะกรรมการมาตรฐานวิชาชีพ เปิดเผย ให้สิทธิ์ กอศ.ออกแบบมาตรฐานใบประกอบวิชาชีพครูอาชีวศึกษา แต่ต้องอยู่มาตรฐานของ กมว.

นายเอกชัย กี่สุขพันธุ์ ประธานคณะกรรมการมาตรฐานวิชาชีพ (กมว.) เปิดเผยว่า ขณะนี้ กมว.กำลังดำเนินการจัดทำใบอนุญาตประกอบวิชาชีพครูแบบแยกประเภท ระหว่างใบอนุญาตประกอบวิชาชีพครูสามัญ และใบอนุญาตประกอบวิชาชีพครูอาชีวศึกษา ซึ่งสอดคล้องกับนโยบายของ นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ ที่ต้องการให้คณะกรรมการมาตรฐานวิชาชีพ (กมว.) ปลดล็อคใบอนุญาตประกอบวิชาชีพครูสำหรับครูพิเศษที่อยู่ในโรงงานหรือสถานประกอบการ ที่จะทำให้คนเก่งมีประสบการณ์โดยตรงมาเป็นครู เนื่องจากที่ผ่านมาเป็นเรื่องของการให้ยกเว้นเพียงชั่วคราวเท่านั้น 
แต่ขณะนี้ครูในสถานประกอบการมีความต้องการที่จะได้ใบอนุญาตประกอบวิชาชีพเป็นจำนวนมาก ซึ่งในส่วนของครูพิเศษในสถานประกอบการ ได้มีการหารือกับคณะกรรมการการอาชีวศึกษา (กอศ.) ถึงการกำหนดมาตรฐานของครูอาชีวศึกษาและให้สิทธิ์ กอศ.เป็นผู้กำหนดเองเนื่องจากเป็นผู้ใช้ครูจึงมีความรู้ในเรื่องดังกล่าวดีที่สุด แต่มาตรฐานของครูอาชีวะจะต้องสอดคล้องไปพร้อมกับมาตรฐานวิชาชีพครู ตาม พ.ร.บ.สภาครูและบุคลากรทางการศึกษา พ.ศ.2556 ใน 4 มาตรฐาน ประกอบด้วย ค่านิยมและคุณลักษณะความเป็นครู ความรู้และศาสตร์การสอน การปฏิบัติงานในหน้าที่ครูและความสัมพันธ์กับผู้ปกครองและชุมชน

ประธานคณะกรรมการมาตรฐานวิชาชีพ กล่าวอีกว่า ทั้งนี้ขอยืนยันว่า แม้ กมว.จะให้สิทธิ์ กอศ.กำหนดมาตรฐานครูอาชีวศึกษา แต่ก็ต้องกลับมาดูในรายละเอียดอีกครั้งและจะไม่อนุมัติให้ใบอนุญาตประกอบวิชาชีพครูที่ไม่ได้มาตรฐานอย่างแน่นอนขอให้ทุกฝ่ายมั่นใจได้